Haris Poteris ir Mirties relikvijos. 2 dalis

Haris Poteris ir Mirties relikvijos. 2 dalis () – 2011 m. JAV fantastinis filmas; antrasis iš dviejų filmų pagal to paties pavadinimo rašytojos J.K.Rowling romaną. Ši dalis yra jau aštuntasis, o kartu ir paskutinis populiariosios Hario Poterio frančizės filmas. David Heyman ir David Barron yra šio filmo prodiuseriai, o scenarijų parašė Steve Kloves, kuris taip pat parašė scenarijus pirmiems keturiems, šeštam ir septintam filmui. Filme istorija pasakoja apie Hario Poterio paskutinę kelionę sunaikinant Valdovo Voldemorto likusius horokrusus. Hario Poterio personažo vaidmenį atlieka Daniel Radcliffe, kartu su Rupert Grint ir Emma Watson, kurie atlieka geriausių Hario draugų vaidmenis, Ronio Vizlio ir Hermionos Įkyrėlės. Tarp antraeilių aktorių yra tokie aktoriai kaip Ralph Fiennes, Michael Gambon, Alan Rickman, Helena Bonham Carter bei Maggie Smith. Šio filmo filmavimas prasidėjo 2009 m. sausio 19 d. ir buvo baigtas 2010 m. birželio 12 d. Tačiau pasibaigus filmavimui prireikė kai kurias scenas nufilmuoti iš naujo, todėl 2010 m. gruodžio 21 d. įvyko papildomas filmavimas, su kuriuo baigėsi dešimt metų trukęs Hario Poterio serijos filmų filmavimas.

Antroji dalis buvo išleista 2D ir 3D formatais 2011 m. liepos 15 d. Tą pačią dieną filmas pradėtas rodyti ir IMAX kino teatruose. Lietuvos kino teatruose antrosios dalies premjera įvyko 2011 m. liepos 13 d.

Siužetas 

Sunaikinę vieną horokrusą ir supratę Mirties relikvijų prasmę, Haris, Ronis ir Hermiona tęsia kitų horokrusų paiešką norėdami sunaikinti Valdovą Voldemortą. Tačiau, dabar kuomet Voldemortas gavo Šeivamedžio lazdelę, jo pagrindinis tikslas liko užbaigti savo planą ir įgauti visapusišką valdžią paskelbiant Hogvartso burtų ir kerėjimo mokyklos užpuolimą. Trijulė grįžta į mokyklą paskutiniam mūšiui su tamsos jėgomis, kurios grasina užvaldyti burtininkų ir žiobarų pasaulius.

Aktoriai 

 Daniel Radcliffe – Haris Poteris, pagrindinis filmo protogonistas ir Džinės meilės objektas.
 Rupert Grint – Ronis Vizlis, Hario geriausias draugas ir Hermionos meilės objektas.
 Emma Watson – Hermiona Įkyrėlė, Hario geriausia draugė ir Ronio meilės objektas.

 Helena Bonham Carter – Belatriks Lestreindž, Mirties valgytoja, filmo antraeilė antagonistė ir Sirijaus Bleko pusseserė ir žudikė.
 Jim Broadbent – Horacijus Trimitas, nuodų ir vaistų mokytojas Hogvartse.
 Robbie Coltrane – Rubėjus Hagridas, Hario pusmilžinis draugas ir buvęs mokytojas Hogvartse.
 Warwick Davis – Filijus Flitvikas, kerėjimo mokytojas Hogvartse; ir Graibštuolis, goblinas ir buvęs Gringotso banko darbuotojas.
 Tom Felton – Drakas Smirdžius, Hario varžovas ir Mirties valgytojas.
 Ralph Fiennes – Valdovas Voldemortas, pagrindinis antagonistas, negailestingas valdžios ištroškęs burtininkas ir Mirties valgytojų vadovas.
 Michael Gambon – Albas Dumbldoras, buvęs Hogvartso mokyklos direktorius, kurį nužudė Severas Sneipas šeštame filme.
 Ciarán Hinds – Aberfortas Dumbldoras, Albo Dumbldoro brolis ir barmenas bare „šerno galva“. Hinds pakeitė Jim McManus, kuris šį vaidmenį atliko penktame filme.
 John Hurt – Olivanderis, burtų lazdelių meistras, kurį pagrobė Mirties valgytojai.
 Jason Isaacs – Liucijus Smirdžius, Drako Smirdžiaus tėvas ir garbę praradęs Mirties Valgytojas.
 Matthew Lewis – Nevilis Nevėkšla, trijulės draugas ir maišto Hogvartse vedlys.
 Gary Oldman – Sirijus Blekas, Hario krikštatėvis. Žuvo kovoje su Belatriks Lestreindž penktame filme.
 Alan Rickman – Severas Sneipas, buvęs nuodų ir vaistų mokytojas ir naujasis Hogvartso direktorius.
 Maggie Smith – Minerva Makgonagal, transfigūracijos mokytoja, direktoriaus pavaduotoja ir būsima Hogvartso direktorė.
 David Thewlis – Remas Lupinas, Fenikso brolijos narys ir buvęs apsigynimo nuo juodosios magijos mokytojas Hogvartse.
 Emma Thompson – Sibilė Treloni, ateities spėjimo mokytoja Hogvartse.
 Julie Walters – Molė Vizli, Vizlių šeimos galva ir motinos figūra Hariui.
 Bonnie Wright – Džinė Vizli, Hario meilės objektas.

2009 m. rugpjūčio 9 d. Joshua Herdman pranešė, kad Jamie Waylett neatliks savo Vincento Krabo vaidmens filme „Haris Poteris ir Mirties relikvijos“. Waylett atliekamas personažas bus išbrauktas, o jo vaidmens scenas atliks Herdman personažas.

Režisierius David Yates yra pranešęs, kad paskutinei filmo scenai, kurios veiksmas vyksta praėjus devyniolikai metų po pagrindinio siužeto, nebus samdomi vyresni aktoriai, kurie pakeistų pagrindinius. Specialūs efektai bus panaudoti, kad aktorius paverstų vyresniais.

Šaltiniai

Nuorodos 
 Oficialus Hario Poterio puslapis
 Oficialus filmo puslapis
 
 
 

2011 filmai
Hario Poterio filmai

ja:ハリー・ポッターと死の秘宝#映画